Humalan hinnannousu kirpaisee myös suomalaisia oluenpanijoita. Vaikutus tuntuu erityisesti pienpanimoissa, jotka valmistavat vahvasti humaloituja erikoisoluita.

– Kyllä se vaikuttaa täälläkin. Humala on kallein raaka-aine. Pienpanimot käyttävät paljon humalaa, sanoo Suomen Pienpanimoliiton puheenjohtaja Mika Tuhkanen.

– Humalalaskut ovat isoja. Hinta on noussut puolitoistakertaiseksi, arvioi Suomenlinnan Panimon panimonjohtaja Jussi Heikkilä.

Suomessa on niin kalliit oluet jo tässäkin kohtaa. Mika Tuhkanen

Suomenlinnan Panimo maustaa oluitaan muun muassa tshekkiläisillä, puolalaisilla ja yhdysvaltalaisilla humalalajikkeilla.

Kuivuus verotti satoa

Humalasta joutuu maksamaan enemmän kuin ennen, koska viime kesän sato jäi heikoksi. Kuivuus ja kuumuus kurittivat humalaköynnöksiä erityisesti Euroopassa.

Esimerkiksi Saksassa sato kutistui vajaan kolmanneksen. Kato kävi myös muun muassa Tšekissä ja Sloveniassa. Joidenkin humalalajikkeiden hinta on noussut jopa 50 prosenttia.

Satovaikeuksien lisäksi humalan hintaa nostaa pienpanimo-oluiden suosion nopea kasvu. Humalan ostajia on maailmassa selvästi enemmän kuin ennen.

Oluen hinta tapissa jo nykyään

Osa humalan hintapiikistä voi tulla myös oluenystävien maksettavaksi.

– Tämä on tietysti aina tasapainoilua tuotantokustannusten ja tuotteen hinnan välillä. Paljonko oluesta kehtaa pyytää? Heikkilä sanoo.

Tuhkanen arvioi, että suuri osa hinnannoususta otetaan kuitenkin oluenpanijoiden selkänahasta.

– Suomessa on niin kalliit oluet jo tässäkin kohtaa, Tuhkanen sanoo.

Tuhkanen pitää panimoravintola Beer Hunter’sia Porissa. Siellä hintoja ei ole nostettu.

Peruslagerit tuskin kallistuvat

Suuria panimoita humalan hinta ei hetkauta lähellekään niin paljon kuin pieniä. Esimerkiksi Sinebrychoffilla humalan hintahuippuja loiventavat erityisesti pitkäaikaiset sopimukset. Niiden ansiosta hinta tiedetään 3–5 vuodeksi eteenpäin riippumatta siitä, kuinka paljon humalaa käytetään tai mitä oluttyyppejä valmistetaan.

– Ei tällä ole dramaattisia vaikutuksia. Toki humalan hinnannousu näkyy kustannuksissa, sanoo Sinebrychoffin panimomestari Tapio Kangas-Heiska.

Sinebrychoff ostaa humalaa muun muassa Tšekistä, Saksasta ja Yhdysvalloista.

Valtaosa Suomessa kulutetusta oluesta on perinteistä lageria, jossa humalan osuus raaka-aineista on pieni. Kangas-Heiska arvioi, että perusoluiden hinta tuskin suuresti muuttuu.

Pienpanimoissakaan raaka-aineiden hinnat eivät ole kaikki kaikessa. Oluen paneminen vaatii työvoimaa, ja pienpanimoissa työvoimakustannukset ovat suuret suhteessa raaka-aineiden hintoihin.

Lähteet: Reuters